remissie van eenen schake
philips biider gratien goids coninck van castillien van leon van grenaden $
ertshertoge van oistryck prince van aragon $ hertoge van bourgondien van lotharingen
van brabant van stier van karinte van cram van limborch van lucemborch ende van
gelre greue van vlaenderen van habspurg van tyrol van artois van bourgondien
palsgraue ende van henegouwe lantgraue in elzaten marcgraue van burgauw
ende des heilichs rycs van hollant van zeelant van ph$re van kieburg van namen
ende van zuytphen graue heere van vrieslant opter windischemmarg van portenauw
van salms ende van mechelen doen te weten allen tegewerdien ende toecommende
dat wy ontfangen hebben die oetmoedige supplicatie van jacob thierans als
principael wynant vanden bossch jan baeten ende merck nyts inhoudende hoe
zekeren tyt geleden die voirs. jacob thierans principael es commen bynnen den dorpe
van oudtuernhout ende heeft gelogiert ten huyse jan vekemans aldair een jonghe
dochter was desselfs jans genaempt digne metter welcker hy vele woerden by
manieren van vryaigen hadde ende van daer een wyl tyts geweest hebbende
zo heeft hy gesonden inden selue huyse een vrouwe om te vernemen hoe dat hy
waere in gracie vanden vader ende moeder vanden seluer dochtere der welcker byden
voirs. moeder woirt geseyt zo wannier hy jacop suppliant te turnhout quame dat
hy haer soude commen besoucken ten minsten mercke dat hy soude commen vragen
naer herberge om te benemen datmen nyet vermoeden en soude dat hy om
de dochtere wille quame zoe es hy daer heymelic gecommen bringende een flesch
met wyne van twee potten ende twee selueren croesen in zyn aessack met
zekere specie van cruyde de voirs. suppliant te vroech commende met een zyn geselle
den selue was gewaerscout hem te houdene in een schuere aldaer de voirs.
moeder tot hem commen es zeggende beydt tegen dat die luyden slapen zyn die in huys
zitten ende twee spinnerssen die ic in ons geselscap nyet hebben en wille ende
nae desen es de voirs. jacop ende zyn geselle by hueren consente int huys gecommen
ontrent den thien hueren des auonts aldaer de wyn wermende metten voirs.
specien zyn vnderlinge ende de dochtere mede vrolyc ende blyde geweest ende
heeft de voirs. jacop totten dochter geseyt secretelyc dat hy huer heymelyc
geerne hadde gesproken gehadt zonder ten byzyne van huere moeder daer op
de dochter antwoirde dat zy dat gheerne doen wilde ende wanneer den suppliant
dat beliefde hem noemende een plaetse waer hy huer vinden ende zy commen soude twee
oft drie malen ter weken es oic nae desen heymelic gecommen voir haer veynstere
huer oproepende ende raeds vragende hoe dat zy met malcanderen mochten versamen
met huwelycke die hem doen ried dat hy soude seynden twee goede mannen aen
haeren vader twelck de suppliant nyet en dede van scamelheyt van anxte ende beduchtende
mits zynen scamelen state datse de vader hem nyet geuen en soude ende zeere dair om
naemaels soude moegen werden bespot die selue suppliant zeere insisterende ende
biddende dat zy met hem hadde willen gaen die dat nyet en heeft willen doen
gemerct soe zy seyde dat zy aengesocht geweest hadde van eenen rycke geselle
ende dat huer dan soude groote schande zyn also te gaen strycken maer den suppliant
affectie thoenende noempde twee persoenen te seyndene aen hueren vadere hem
beneem zynde zeggende huer vadere en waere zoe ombeleeft nyet hy en soudse wel
aen hoiren dwelck hoerende de suppliant heeft daer van gedesisteert maer
den tyt van veerthien dagen daer naer hoepende te verwynnen heeft huere
gesonden eenen brief ende een broot valeyns suyckers dwelck de dochter ende moeder
in groete dancke namen als bleect gemerct dat de dochter metten bringer des
briefs ghinck wel een groote half huere wandelen thoonende groote verlangen
te hebben naden voirs. jacob suppliant nv es gebuert dat die voirs. jacop hopende des
vaders ende moeders wille te hebbene es opten donderdach voer vastelauont nv lestleden
metten voern. wynant vanden bossche jan baten ende merck nyts oic supplianten gecommen
tot svaders ende moeders huyse ontrent x oft xi hueren inden nacht hemlieden een
schonisse gelouende indien hy zyne saken tot effecte bringen mochte ende heeft
de clincke vanden dorren getrocken alzo hy tanderen tyde gedaen hadde ende ghinc
bynne den huyse aldaer die voirs. supplianten vindende de voirs. moeder ende dochter
dede de selue dochter vuyt commen ende op een wagen zitten ende gaen dwelck gebuerde
zoot scheen tegens hueren dancke ende wille te wesene zozy oick oepelyck seyde
maer als die voirs. jacop suppliant conste vermoeden anders niet es en was dan
van ontsiene ende niet te commene inder indignacie van hueren vader ende moeder
alst oic genoech scheen opten wagen want alsoe zy seyde soe en soude huer
nyemant hebben te huwelycke hy en soude zyn domicilie houden tot vaders ende
moeders huyse huere leefdage twelck hoerende die voirs. jacop zeyde tot haer
dat hy des gewillich was ende begeerde te doenen ende dat hy huer bynnen vyf oft
zes dagen thuys seynde soude daerup de voirs. dochter hem seyde ende riet dat
hy daer van haeren vader de wet doen soude zy hielt dat hy wel te vreden wesen
soude nae welcken ende noch opde wagen zynde omme dat die fame ghinc dat
zy vanden ouders ende achtervolcht wordden met machte twelck niet en was
maer volgde alliene de vader ende moeder die voirs. jacop ontsiende in laste
te commen heeft die selue dochter laeten gaen zonder gevioleert oft ennichsins misdaen
te zyne de welcke hem zeyde dat al des nyettegenstaende hy haer screue
heymelycke brieuen zy soudse ontfaen als zy te voeren gedaen hadde ende dat
hy pooghen soude vader ende moeder te vrinde thebbende hem geloeuende dat zy in een jaer
nyet huwen en soude met meer andere woerden ende de voirs. moeder commende tot
heluoert by shertogenbosche daer hure dochter was tot smeyers huyse aldaer zy
byden voirs. jacop gelaten was zo zyn de voirs. moeder ende dochter commen voer goede
mannen ende oic voir wet zonder tversouck vanden voirs. jacob aldaer verclarende
ten saken voirs. den voorn. supplianten niet te willen heysschen noch beclagen maer
hemluyden daer oft geheelic ontslaende ende dat haer niet misdaen en was alst
blycken macht by certifficacien ende scepenen brieuen des bancks van heluoorts ende
hoe wel tgene des voirs. es in gheenre manieren en soude toe gegaen hebben en
waere geweest het toe zeggen bewysinge ende consent voirmaels onderlinge geweest
tusschen den voorn. jacop ende dochter nietmyn binnen zes weken herwerts es gebuert
dat jan baten een vanden adherenten aengetast ende geuangen es geweest ter saken
voirs. by onss. scouts dieners van turnhout binnen der heerlicheyt van wele ende hebben
hem gemeynt geuange$ te leydene tot turnhout dwelck siende ennige goede
mannen hebben den seluen jan willen verborgen daer toe die selue dieners niet
en hebben willen verstaen maer den seluen jan ruydelic hanterende ende met
messen slaende zo wert byden selue goede mannen geseyt dat zy hem vanden $$licheyt
van weelc nyet en behoirden te leyden ende dat inder seluer heerlicheyt also
wel justicie was als te turnhout ende want die selue dieners niet desisteren
en wilden zoe es de voirs. jan baten by een deel vrouwen vanden dorpe vuyt den
dieneren handen genomen ende onwelt geweest ende mits desen zo en dorren alle de
voorn. supplianten hem in onss. landen ende heerlicheden niet onthouden maer zyn gescepen
lantplechtich te zyne bliuen indien onse gracie ende genade hemluyden hier vp
niet gedeelt te woirde alzo zy zeggen ons zeere oitmoedelick b daerom biddende
soe eest dat wy de saken voirs. overgemerct den voirs. supplianten genegen wesende
tot huere voirs. bede ende supplicatie ende hem willende in dit stuck gracie ende genade
voorderen voir rigue$r ende strangheyt van justicien hebben inden geualle als bouen
quytgescolden vergeuen ende geremiteert scelden quyt vergeuen ende remiteren vuyt
sunderlinge gracie mits desen onse brieuen die saken ende stucken bouen verclaert
mitsgaders alle boete ende bruecken corporele ende criminele daer inne zy ende elck
huerer ter cause voirs. ende datter aencleuen mach misdaen mesbuert ende geuallen
mogen wesen tegens ons ende justicie ende hebben hen ende elcke huerer als te de$
gerestituert ende weder gestelt restitueren ende stellen weder tot huere goede fame
name ende geruchte in onsen voirs. landen ende heerlicheden ende tot hueren onverbuerden
goeden indien syer eenigen hebben alsoe ende inden voegen ende manieren als zy waeren
voer die toecompste ende geschienisse der saken voers. imporende hier op sillencie ende
eewich swyghen onss. procureur generael ende allen anderen onss. rechteren justicieren ende officieren
wye zy zyn satisfactie ende beteringhe doende voer ende alderwerck eerst der pertyen
geinterresseerden vp datter ennige toe dient ende die noch niet gedaen en es ciuilick
alleenlyck ende mits dat zyt oick tegens ons beteren zullen ciuilick nae
gelegentheyt vanden saken ende de weerde van huere goeden ter taxacie ordinan$ ende
arbiterscepe van onss. lieuen ende getruwen die cancellier ende luyden van onss. rade in
brabant die wy daer toe committeren ontbieden daer om ende bevelen den seluen
onsen cancellier ende luyden van onsen rade in brabant dat voer h$$$ geroepen de
gene die daerouer behoren geroepen te zyne zy procederen ende voerts gaen wel ende duechdelyck
ter verifficatie ende interinemente van dese onse voirs. brieue ende dat gedaen ende de
voirs. ciuil beteringe getaxeert gearbitreert ende betaelt zynde in handen vanden genen
van onsen rentmeesters dient behoeren sal die gehouden werdt rekeninge bewys ende reliqua
daer af te doen metten anderen pe$$ van zynen ontfange zy ende alle anderen onsen
richteren justiciren officiren ende ondersaten die dit aengaen oft roeren sal mogen doen laten
ende gedoogen die voern. suppliant ende elcken zunderlinge van dese onsen gracien quytsceldingen
ende remissie ende van al den inhoude van desen inden manieren voere verhaelt rustelyck
vredelyck volcommelyck ende tot eewigen dagen genyeten ende gebruycken sonder hen
te doen oft laten geschieden eenich hinder st letsel oft moyenisse ter contrarien in
lyue oft goede in enniger manieren want ons alsoe gelieft ende ten
eynde dat dit goet vast ende gestadich blyue tot eewigen dagen wy
hebben den zegel dair of wy tot nv toe gebruyct hebben hier aen doen
hangen behaluen in anderen saken ons rechts ende eene nyegelyck zyn
recht in allen segenen in onsen legger tot br$$en inde maent van
julio int jaer ons heeren duysent vyfhondert ende viue ende van onsen rycke
dyerste aldus ondergescreuen bu byden coninck ende geteykent hane$$ $
ende noch visa
$$$ collatie van $$ copie is gedaen ende
bevonden $$dende metten originale
by my